钦定古今图书集成/明伦汇编/氏族典/第218卷 > 罗义
## 钦定古今图书集成/明伦汇编/氏族典/第218卷 > 罗义

按《山西通志》：“义，山西人，清远卫戍卒也。建文时，加兵
燕邸，义诣阙上书，乞息兵讲和。”又上燕王书曰：“昔日
武王崩，成王幼，周公叔父也，而辅相焉。管叔流言以
间王室，周公诛之。殿下聪明英武，博通经史。今之周
公也，宜以周公之心为心，谨守燕土，则天下以为周
公之圣复生于今日矣。”又谓：古之夷齐，以国相让，隐
“于首阳山。矧！圣贤欲成天下之事，必先明逆顺之理，
成败之势，祸福之机，又得天道之宜，人心之安，然后
可。殿下以藩国敌朝廷，如遂其愿，臣实羞之。”书上，忤
旨下狱。文皇即位，义归附，以为兵科给事中，升湖广
布政司左参议，入为鸿胪寺卿。